Pernille Sams (KF), 1999-01-12:
Det Konservative Folkeparti kan naturligvis varmt anbefale de to forslag.
Jeg var jo meget glad for Venstres ordførertale.
Det var dejligt at høre.
Men det er også berettiget, fordi forslagene er til gavn for hele Danmark, når der startes nye virksomheder her.
Det skaber arbejdspladser, det skaber velstand, dynamik, og det giver mulighed for den offentlige velfærd, som vi alle sammen efterlyser.
De nye vidensvirksomheder er svære at starte, det ved vi alle sammen, og de er dyre at starte.
Det er helt andre vilkår, man starter på, end vi traditionelt har været vant til her i landet, dels fordi det er så dyrt at starte, dels fordi det som oftest tager en meget land årrække, inden resultater og overskud begynder at vise sig.
Derfor er man nødt til at tage nogle nye og andre metoder i brug, end vi hidtil har haft.
Det er det, vi peger på her, og det er det, vi foreslår indført i Danmark.
Det er redskaber, som er kendte, og som er veldefinerede og fungerer fint andre steder, og vores opfattelse er, at de to forslag, vi her præsenterer, skal ses i sammenhæng, for de løser hver deres problemstilling inden for samme problem eller hver sin fase, kan man sige, af samme problem.
B 63 tager højde for, at iværksættere skal tilknyttes virksomheden interessemæssigt og incitamentmæssigt, selv om det ikke er vedkommendes egne penge, der er i spil.
Sådan var det jo tidligere, dér var det ens egne penge, og da faldt interessen helt naturligt.
Nu er det andres penge og derfor dette forslag.
Vi foreslår, at investorerne kan give op til 20 pct. af aktiekapitalen til iværksættere, som på den måde får lidt af den gamle følelse af at være selvstændige og arbejde for deres egen virksomhed.
Hvis virksomheden bliver en succes, en ny Novo Nordisk f.eks., så er det jo klart, at iværksætteren kan komme til at tjene penge på kursstigningerne, og det har skatteministeren og Socialdemokratiet uendelig meget imod.
Den socialdemokratiske ordfører talte om skattefri gevinster.
Aktierne skal efter vores forslag beskattes, men de skal først beskattes, når man får pengene i hånden, nemlig ved afhændelsen, for vi synes, alt andet er forkert.
Der er jo ikke tale om, at det er skattefri gevinster.
Det andet forslag tager højde for medarbejderne.
Der vil typisk være tale om højtuddannede vidensmedarbejdere, som det er meget svært at skaffe i disse år, og som der er meget stor rift om, og som er uendelig værdifulde for disse typer virksomheder.
Det er jo faktisk disse vidensmedarbejdere, som virksomhederne er bygget op omkring, og hvis resultater virksomhedernes succes fuldstændig afhænger af.
For at fastholde disse nøglemedarbejderes incitament og interesse yderligere i virksomheden, for at forlænge medarbejdernes tålmodighed også i disse første svære år, hvor resultaterne lader vente på sig, og ikke mindst for at matche, hvad tilsvarende udenlandske virksomheder kan tilbyde deres vidensmedarbejdere, er det nødvendigt herhjemme at tænke i de baner, som vi foreslår i B 64.
Reglerne for medarbejderaktier skal forbedres, og da medarbejderne alligevel ikke får økonomisk gevinst af aktieoptioner, før de sælger aktierne, foreslår vi derfor, at beskatningen udskydes til det tidspunkt.
Der er således ikke tale om, at der etableres noget hul
i loven, som regeringen anfører.
Skatteministeren sagde her i dag, at man er bange for generelt, at løn vil blive udbetalt til en lavere beskatning.
Det er der jo ikke tale om.
Der er alene tale om, at beskatningen udskydes, til pengene rent faktisk tjenes - hvis de overhovedet tjenes - og samtidig maksimeres instrumentet jo til at udgøre højst 5 pct. af medarbejdernes bruttoløn for yderligere at forhindre den omgåelse, som skatteministeren er så bange for.
Alt i alt er der tale om to afbalancerede forslag, der vil kunne danne basis for, at flere af de nye typer vidensvirksomheder kan finde fodfæste i Danmark, få succes i Danmark og danne basis for en større underskov af nye virksomheder i Danmark.
I betragtning af at alle partierne ellers anerkender, at netop vidensvirksomheder bliver et vigtigt økonomisk fundament i fremtiden for vore velfærdsmuligheder, burde disse forslag kunne opnå en bred politisk opbakning.